section_heading: Kritike filma
paragraph_text: Iste godine, 1988., u Puli su prikazana možda dva najbolja hrvatska filma 1980-ih godina „Život sa stricem" i „Sokol ga nije volio". U takvoj konkurenciji „Život sa stricem" osvojio je Veliku zlatnu arenu za najbolji film, a „Sokol" je osvojio nagradu za debitantsko ostvarenje. U ono vrijeme film je zbog tematiziranja kontroverznih događaja iz hrvatske povijesti („križni put", humaniziran lik ustaše, nacionalizacija) isprva često napadan, no u kasnijim je anketama i pregledima stekao status jednoga od najuspjelijih hrvatskih filmova s kraja 1980-ih. Uvjerljivosti djela pridonosi i činjenica što Benoša glumi Fabijanov sin, filmski debitant Filip Šovagović. Intervju s redateljem Schmidtom u Nacionalu iz 2012. godine počinje rečenicom „Dobre kritike nije dobio od svog filmskog debija 'Sokol ga nije volio' s kraja 80-ih", a uvodni dio rečenica osvrta na reprizu „Sokola" iste 2012. godine glasi: „Schmidtov redateljski prvijenac i jedini film iz njegova opusa kojem mirne duše možemo pridružiti apoziciju klasika..."